Document ID: /roh_data/filtered/fineweb-2-filterrobots_roh.jsonl.gz/68288

Temas actuals en il turissem da sanadad en il Grischun
Esser al current cun las novitads actualas
Essas Vus in actur en il turissem da sanadad?
Il turissem da sanadad en il Grischun sa cumpona d’ina rait creschenta da furniturs da prestaziun dals secturs dal turissem e da la sanadad sco er d’expertas e d’experts da la politica, da la furmaziun e da la perscrutaziun. En il maletg directiv ed en il rapport Sana per Raetia vegnis Vus a savair dapli davart las schanzas e davart il potenzial ch’il turissem da sanadad dal Grischun porscha.
Da muntada centrala per l’ulteriur svilup èn interpresas innovativas e furniturs da prestaziuns en ils secturs da la sanadad e dal turissem che dattan impuls per purschidas en il turissem da sanadad e che realiseschan talas.
Il post da coordinaziun dal turissem da sanadad reunescha ils differents acturs e sustegna quels cun iniziar novs projects. Per vegnir a savair dapli davart il process detaglià cun tut ils acturs involvids, pudais Vus consultar la pagina Process dal svilup.
Downloads
Co definin nus turissem da sanadad en il Grischun?
Il turissem da sanadad cumpiglia ils servetschs sanitars ambulants e staziunars en connex cun la diagnosa, la terapia e la tgira mess a disposiziun da purtaders da prestaziuns chantunals da la sanadad publica – cumbinads cun servetschs turistics.
Da la vart da la dumonda vegn differenzià tranter gruppas en mira che
- fan diever da purschidas dals secturs prevenziun, promoziun da la sanadad e bainesser,
- fan diever da purschidas en connex cun la prevenziun, la tgira u la terapia, e quai senza indicaziun medicinala, u
- sa laschan examinar e/u tractar cun ina diagnosa medicinala en instituziuns che vegnan accumpagnadas da medis.
Per avair success cun la concepziun da purschidas ston ins savair ch'i na dat nagina lingia da separaziun clera tranter quests basegns.